b'\n_START_ARTICLE_\nMarko Poga\xc4\x8dnik (kipar)\n_START_SECTION_\n\xc5\xbdivljenje in delo\n_START_PARAGRAPH_\nMarko Poga\xc4\x8dnik se je rodil v Kranju materi Mari, gospodinji, in o\xc4\x8detu Albinu, tiskarskemu mojstru in numizmatiku. V dija\xc5\xa1kih letih je v Kranju skupaj z Iztokom Geistrom in Marjanom Cigli\xc4\x8dem pripravil \xc5\xa1olsko glasilo Plamenica. Objavljene pesmi in risbe so spro\xc5\xbeile hudo reakcijo takratnih lokalnih oblasti v Kranju. Iz sodelovanja treh prijateljev se je leta 1966 razvila konceptualisti\xc4\x8dna skupina OHO (1965 - 1971). \xc5\xa0tudiral je na Akademiji za likovno umetnost v Ljubljani (1963 - 1967)._NEWLINE_Od leta 1968 naprej je svobodni umetnik. Leta 1971 je za\xc4\x8del s prijatelji umetnost povezovati z \xc5\xbeivljenjem (landart) in ustanovil komuno v \xc5\xa0empasu v Vipavski dolini, potem ko je v Novi Gorici sodeloval kot oblikovalec stavbe sedanjega casinoja Perla._NEWLINE_Z razstavno dejavnostjo je za\xc4\x8del \xc5\xbee zelo zgodaj, saj je imel prvo razstavo \xc5\xbee leta 1965 v Pre\xc5\xa1ernovi hi\xc5\xa1i v Kranju. Zelo veliko je tudi razstavljal zunaj svoje mati\xc4\x8dne dr\xc5\xbeave: v Parizu, v M\xc3\xbcnchnu, v New Yorku, v Firencah in drugod. Izdelal je \xc5\xa1tevilne prostorske na\xc4\x8drte na reki Savi in Kokri. Leta 1971 se je skupaj z dru\xc5\xbeino preselil v \xc5\xa0empas v Vipavski dolini, kjer \xc5\xa1e zdaj \xc5\xbeivi. V letih 1978 - 1985 je gradil\xc2\xa0\xc2\xbbmre\xc5\xbeo krajinskih skulptur po Vipavski in So\xc5\xa1ki dolini\xc2\xab: Vrtovin, \xc5\xa0empas, Cesta, Visoko, Duplje, Vitovlje, Gabrje, Vipavski Kri\xc5\xbe, Bovec, Vogrsko, Podnanos, Zatolmin, Osek, Podkraj. Izdelal je tudi \xc5\xa1tevilne skulpture za razli\xc4\x8dne stavbe ter likovne opreme._NEWLINE_Z \xc5\xbeeno Mariko in h\xc4\x8derami Ajro, Nike in Ano je razvil novo umetni\xc5\xa1ko prakso imenovano\xc2\xa0\xc2\xbblitopunktura\xc2\xab, v kateri postavlja kamnite stebre na izbrane to\xc4\x8dke v zaklju\xc4\x8deni pokrajini. Nekaj litopunkturnih del: na obeh straneh meje med Severno Irsko in Republiko Irsko; litopunktura mest: Beljak, Jesenice, Celovec, Aachen, Radgona; litopunktura na obeh straneh meje na Koro\xc5\xa1kem (Podjuna) itd. Leta 1991 je za pregledno razstavo v Moderni galeriji v Ljubljani prejel nagrado Pre\xc5\xa1ernovega sklada in leta 2008 Jakopi\xc4\x8devo nagrado. Je tudi oblikovalec grba Republike Slovenije.\n_START_SECTION_\nMednarodno imenovanje Unescovega umetnika za mir\n_START_PARAGRAPH_\nMarko Poga\xc4\x8dnik je bil 5. februarja 2016, imenovan za 56. Unescovega umetnika za mir. Naziv je prejel v Parizu ob posebni slovesnosti na ministrstvu za kulturo iz rok aktualne direktorice Unesca Irine Bokove.'